# Arjen taidot (xART.9)

Valinnaisaineessa otetaan selvää erilaisista elämäntarinoista ja poluista pärjätä elämässä. Käsitellään yksilön asemaa yhteiskunnassa sekä yksilön hyvinvointia. Tunneilla keskustellaan omilleen muuttamisesta ja siihen liittyvistä tarpeista sekä tutustutaan erilaisten viranomaisten kanssa asioimiseen. Mahdollisuuksien mukaan harjoitellaan käytännön taitoja kotityöskentelyn avulla tai lähialueen yrityksiä hyödyntäen.

# Englanti: Syventävää englantia (xEN.9teho)

Englannin kielen edistyneen tason valinnaisaine syventää englannin kielen osaamista ja tarjoaa mahdollisuuden harjoitella kieltä kattavammin. Tunneilla harjoitellaan puhumista, kuuntelemista, kirjoittamista, lukemista, sanastoa sekä ilmaisukeinoja. Tarkemmat harjoittelualueet sovitaan ryhmäläisten toiveiden ja tarpeiden mukaan.

# Historia: Tutki menneisyyttä (xHI.9)

Valinnaisaineessa opitaan yhdessä tekemistä ja samalla paneudutaan historiaan. Valinnaisaineen alkaessa tutkitaan pienissä ryhmissä ryhmää kiinnostavaa historiallista tapahtumaa. Tapahtumasta kerätään mahdollisimman paljon tietoa aihetta käsittelevästä kirjallisuudesta. Ryhmän kanssa toteutetaan yhdessä aiheesta esitys, joka voi olla esimerkiksi: näytelmä, elokuva, sarjakuva, pienoismallitilanne, dokumentti, uutisreportaasi.

# Mediakuvataide: Perinteinen valokuvaus ja valokuvien kehittäminen (xKUM.9)

Valinnaisaineessa tehdään valokuvia perinteisillä menetelmillä. Tunneilla opetellaan filmikameran käyttöä ja valokuvan vedostusta negatiivista. Tehdään myös fotogrammeja ja/tai kuvia neulanreikäkameralla.

# Matematiikka: Tukea matematiikan opiskeluun (xMA.9tuki)

Valinnaisaineessa vahvistetaan matematiikan peruslaskutaitoja sekä ammatillisessa koulutuksessa tarvittavia taitoja. Harjoiteltavat alueet valitaan yhdessä. Tunneilla tehdään monipuolisia harjoituksia yksin ja yhdessä ryhmän kanssa.

# Matematiikka: Matematiikkaa lukioon aikoville (xMA.9teho)

Valinnaisaineessa varmennetaan ja syvennetään lukiossa tarvittavia matematiikan taitoja ja tietoja. Harjoiteltavat alueet valitaan yhdessä. Tunneilla tehdään monipuolisia harjoituksia yksin ja yhdessä ryhmän kanssa.

# Tieto- ja viestintätekniikka: Robotiikka ja ohjelmointi (xTVT.9)

Valinnaisaineessa tutustutaan ohjelmointiin robotteja ja graafisia ohjelmointiympäristöjä käyttäen. Aiempaa ohjelmointikokemusta ei tarvita, vaan ohjelmointia harjoitellaan alkeista lähtien. Koodaamiseen tutustutaan aluksi yksinkertaisten malliohjelmien avulla, jonka jälkeen siirrytään ohjelmoimaan erilaisia robotteja.

# Työelämätaidot (xTYÖ.9)

Tämä valinnainen on sinulle, joka haluat tutustua työelämässä tarvittaviin taitoihin ja näkemään omat vahvuutesi työntekijänä. Oppiminen tapahtuu tehtävien ja harjoitteiden kautta oppilasryhmissä ja yksilösuorituksina. Harjoitteita tarkastellaan suoritusten yhteydessä itse-, vertais- ja opettajan arvioinnin kautta. Yhteyksiä yritysmaailmaan hyödynnetään mahdollisuuksien mukaan.

# Tukioppilastoiminta (xVEO.9)

Tukioppilastoimintaan haetaan 7. luokalla ja sama ryhmä jatkaa 9. luokalla. Tunneilla kerrataan tukioppilaana toimimista sekä suunnitellaan ja toteutetaan erilaisia tapahtumia kouluun. Tukioppilastoiminnan sisältöjä käsitellään pääosin toiminnallisin menetelmin ja niitä kerrataan ja syvennetään. Lukuvuoden päättyessä saat todistuksen tukioppilaana toimimisesta.

# Suomi toisena kielenä: Tukea suomen kielen opiskeluun (xVT.9)

Valinnaisaine on tarkoitettu S2-oppilaille suomen kielen rakenteiden ja sanaston vahvistamiseen. Tunneilla käsiteltäviä aiheita valitaan oppilaiden toiveiden ja kiinnostuksen mukaan.